FCSB este aproape să piardă unul dintre jucătorii care au contribuit decisiv la câștigarea titlului de campioni, primul după aproape un deceniu! Echipa condusă de Elias Charalambous își face planurile pentru noul sezon competițional, primul pas fiind prelungirea contractelor jucătorilor importanți.
Contractele lui Risto Radunovic și Andrei Vlad cu gruparea roș-albastră urmează să expire în iarnă. Dacă în cazul tânărului portar se poate considera că a fost un jucător de lot, internaționalul muntenegrean a fost o „nucă tare” în defensiva campionilor și astfel o despărțire de FCSB ar lăsa un gol mare în apărare.
Mihai Stoica, președintele Consiliului de Administrație al FCSB, a vorbit despre situația fundașului stânga și spune că „Decizia este la Gigi” :
„Sunt doi jucători care termină termină în iarnă. Andrei Vlad și Risto Radunovic. Eu m-aș bucura foarte mult să ne înțelegem cu Risto, dar decizia este la Gigi. Este un jucător excepțional. E diferență mare între ce solicită Risto și ce e dispus Gigi să-i ofere. În rest nu pleacă niciun jucător important”, a declarat Mihai Stoica conform gsp.ro.
Fundașul din Muntenegru a ajuns la FCSB de la Astra Giurgiu în ianuarie 2021 contra sumei de 400.000 de euro. De la transferul la truparea roș-albastră, Risto a fost un titular incontestabil și chiar primul executant de penalty-uri în mai multe meciuri din Europa. 1,4 milioane de euro este cota de piață a lui Risto Radunovic în momentul de față, conform Transfermarkt.
Reprezentatul FCSB-ului, a vorbit și despre posibilitatea ca Florinel Coman și Darius Olaru să părăsească echipa în următoarea pauză competițională.
„Sunt ușor transferabili dacă li se achită clauzele. Dar asta nu pot să știu la momentul ăsta. Dacă cineva va fi dispus să plătească cinci milioane. Cinci milioane nu e o sumă mică, sub nicio formă.”
„Sunt jucători de 26 de ani care la echipa națională n-au avut niște prestații care să stârnească interesul altora. La echipa de club au fost de excepție amândoi”, a adăugat Mihai Stoica potrivit sursei menționate mai sus.
Sezon excelent pentru Florinel Coman și Darius Olaru în campionat, artizanii acestui trofeu și-au împărțit reușite și cota lor a explodat! Extrema celor de la FCSB a ajuns să valoreze 6.000.000 de euro, iar căpitanul roș-albaștrilor a ajuns să valoreze 6.500.000 de euro, conform Transfermarkt.